SL Uradni list Evropske unije C 396/7

Objava zahtevka v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2016/C 396/07)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

ENOTNI DOKUMENT

Uredba Sveta (ES) št. 510/2006 o zaščiti geografskih označb in označb porekla za kmetijske proizvode in živila (*)

„WEST WALES CORACLE CAUGHT SALMON“

ES št.: UK-PGI-0005-01179 – 12.11.2013

ZGO ( X ) ZOP ( )

1. Ime

„West Wales Coracle Caught Salmon“

2. Država članica ali tretja država

Združeno kraljestvo

3. Opis kmetijskega proizvoda ali živila

3.1 Vrsta proizvoda

Skupina 1.7 Sveže ribe, mehkužci in raki ter iz njih pridobljeni proizvodi

3.2 Opis proizvoda, za katerega se uporablja ime iz točke 1

„West Wales Coracle Caught Salmon“ je ime za ribe vrste Salmo Salar, ki se jih lovi z uporabo stare tradicionalne valižanske metode ribolova s čolni coracle.

Sveži losos „West Wales Coracle Caught Salmon“ je svetlo srebrne barve s temno modrim hrbtom in črnimi pikami, ki se nahajajo večinoma nad pobočnico, čeprav na repni plavuti običajno nima pik. Meso je čvrsto in goste teksture, značilne rožnato rdeče barve in ima vonj po sveži ribi, za katerega ribiči, ki lovijo s čolni coracle, pravijo, da je podoben vonju „lubenice“.

Losose „West Wales Coracle Caught Salmon“ ulovijo takoj, ko vstopijo v rečni sistem iz morja, v nizkih in bibavičnih vodah reke, preden postanejo značilno nedejavni v rečnem okolju in potrošijo svoje zaloge. Ribe so sveže, imajo čvrsto meso in izredno razvite mišice, zaradi česar imajo gostejšo teksturo z velikim deležem beljakovin in olja. Imajo vidno podolgovato atletsko obliko, zaradi dolgotrajnega plavanja v morju in visokokakovostnih območij prehranjevanja v morju pa nimajo pretiranih maščobnih naslag.

Splošna oblika in velikost lososov „West Wales Coracle Caught Salmon“ je odvisna od njihove divje narave, poleg tega pa zaradi tega ne vsebujejo umetnih aditivov in/ali barvil. Teža lososa „West Wales Coracle Caught Salmon“ je najmanj 1 kg in največ 15 kg. Imajo popolni vzorec z nepoškodovanimi luskami in nimajo nepravilnega repa, plavuti ali glave. Poleg tega je konec repne plavuti bolj razvit in konkavne oblike, ko se raztegne, koren repne plavuti pa je ozek in značilno razširjen na repni strani korena. Čeljust lososa se ne razteza dlje od zadnjega roba očesa, samec pa ima poudarjen „kljun“. Losose lovijo s čolni coracle posamično in ne v skupinah, zato lososi „West Wales Coracle Caught Salmon“ niso tako izpostavljeni tveganju za odrgnine, poškodbe mesa in nepravilnosti, kot je pogosto pri drugih gojenih ali z mrežo ulovljenih lososih. To prispeva k prehranski kakovosti lososov „West Wales Coracle Caught Salmon“, ki imajo nepoškodovano čvrsto meso in gosto teksturo.

Pri kuhanju ima losos „West Wales Coracle Caught Salmon“ značilen, zelo sladek „svež“ okus z rahlo oljnatim priokusom, ki ni premočan, in čvrsto meso z gosto teksturo.

Losose „West Wales Coracle Caught Salmon“ prodajajo predvsem cele in večinoma sveže ulovljene, čeprav jih lahko prodajajo tudi zamrznjene.

3.3 Surovine (samo za predelane proizvode)

—

3.4 Krma (samo za proizvode živalskega izvora)

—

3.5 Posebne faze proizvodnje, ki jih je treba izvajati na opredeljenem geografskem območju

Losose „West Wales Coracle Caught Salmon“ je treba loviti z uporabo stare tradicionalne metode ribolova s čolni coracle med sezono ribolova lososa, kar je odvisno od tega, v kateri od treh rek v Zahodnem Walesu se jih lovi.

— Na reki Tywi je sezona lososa od 1. junija do 31. julija,

— na reki Teifi je sezona lososa od 1. junija do 31. avgusta,

— na reki Taf je sezona lososa od 1. junija do 31. julija.

3.6 Posebna pravila za rezanje, ribanje, pakiranje itn.

—

3.7 Posebna pravila za označevanje

—

4. Jedrnata opredelitev geografskega območja

Območja v rekah Tywi, Taf in Teifi v Zahodnem Walesu, kot sledi;

— reka Tywi: del reke, ki leži med ravno navidezno črto, ki preči reko Tywi pri železniški črpalni postaji blizu stare tovarne bele pločevine (koordinata v britanskem nacionalnem sistemu (NGR) SN 420205), in ravno navidezno črto, ki preči reko Tywi na NGR SN 394137,

— reka Teifi: del reke, ki leži med mostovoma Cardigan in Llechryd,

— reka Taf: del reke, ki leži med glavnim cestnim mostom na cesti A477 med Carmarthenom in Pembrokeom ter približno 1,6 km v smeri toka do ravne navidezne črte, ki preči reko Taf od točke Wharley do točke Ginst.

5. Povezava z geografskim območjem

5.1 Posebnosti geografskega območja

Voda v rekah Taf, Tywi in Teifi, ki se nahajajo v Zahodnem Walesu, je visoke kakovosti, ki jo redno spremlja in beleži valižanska organizacija za naravne vire Natural Resources Wales. Izviri teh rek so globoko v Kambrijskem gorovju ali gorovju Preseli v zelo podeželskem zbirnem območju, za katerega je značilno izrazito pomanjkanje industrije. Reki Tywi in Teifi sta bili opredeljeni kot posebni ohranitveni območji (POO) v skladu z evropsko direktivo o habitatih, losos pa je naveden kot posebna značilnost POO reke Teifi. Tri reke imajo zelo nizko raven onesnaženja z oceno „A“, kar dokazuje, da imajo reke „naravne ekosisteme in zelo dobre ribolovne možnosti za salmonidne in ciprinidne vrste rib“. Zaradi visoke kakovosti rečne vode in dejstva, da se zaradi ribolova s čolnom coracle ribe lovi posamično (in ne v skupini), je losos, ulovljen s čolnom coracle, čist in nepoškodovan, kar prispeva k njegovi prehranski kakovosti.

Ribolov s čolni coracle je starodaven način ribolova za selivske ribe in je edina pravno dovoljena metoda ribolova v teh valižanskih rekah, iz katerih se lososi lahko lovijo in prodajajo. To je stara obrt in spretnost iz 11. stoletja, ki se je ohranila vse do 21. stoletja in ostaja „živa tradicija“. Čeprav so včasih čolne coracle pogosto uporabljali po Walesu, so zdaj omejeni na reke Taf, Tywi in Teifi. Te tri reke so edini kraji v Evropi, kjer se uporablja ribolov s čolni coracle. Eden od ribičev, ki lovijo s čolnom coracle na reki Tywi, prihaja iz družine, ki ribari s čolni coracle že več kot 300 let. Čolni coracle so majhna ovalna plovila z desko na sredini, ki služi kot sedež. Tradicionalno so ročno izdelani iz jesenovine in vrbovine ter imajo obliko košare. V vsakem čolnu coracle je en ribič, ki krmari z enim veslom. Pri ribolovu s čolnom coracle sodelujeta dva čolna coracle, med njima pa je razpeta mreža. Ribolov poteka večinoma ponoči zato, da lososi ne vidijo sence čolna ali mreže, ki se jim bliža, ko se vračajo na območje drstenja. Ribolov s čolni coracle je strogo reguliran in omogoča lovljenje rib le v zelo nizkih vodah in na bibavičnih območjih. Razmejitvene črte so omenjene v ribolovnih predpisih. Vsi ribiči, ki lovijo s čolni coracle, potrebujejo dovoljenje, mreže za tak ribolov pa so opredeljene v zakonodaji.

Lososi potujejo do območja drstenja vzdolž rečnega korita. To znanje so si ribiči, ki lovijo s čolni coracle, pridobili skozi več stoletij. Mreža se vleče po rečnem dnu z uporabo majhnih svinčenih uteži. V mrežo se ulovijo ribe 46 cm nad rečnim dnom, ribe, ki plavajo nad navedeno višino, pa ostanejo neulovljene. Rob iz plute ohranja zgornji del mreže upognjen v loku, dva čolna coracle pa držita mrežo odprto. Pri ribolovu s čolni coracle in pletenju mrež je pomembno predvsem obvladovanje edinstvenega sistema uteži, in sicer števila in teže svinčenih uteži, ki so pritrjene na mreže čolnov coracle. Sistem uteži je zapleten in temelji na Fibonaccijevem zaporedju števil v naravi. Nauči se ga s prakso in je spretnost, ki prehaja iz roda v rod.

Lovljenje in prodajanje lososov na kateri koli drugi način kot s pomočjo ribolova s čolni coracle je nezakonito. To pomaga pri ohranjanju, spremljanju in zagotavljanju sledljivosti vseh lososov, ulovljenih s čolni coracle.

Sezona ribolova z ribiško palico in vrvico (le za športne namene) se začne in konča pozneje kot sezona ribolova s čolni coracle.

Lososi, ulovljeni z ribiško palico ali vrvico, so dalj časa izpostavljeni blatu in mulju reke, zato imajo bolj „prsten“ okus, in se zaradi odpadlega listja pogosto obarvajo, medtem ko nedejavno ležijo v luknjah. Zaradi te nedejavnosti trošijo svoje zaloge energije.

5.2 Posebnosti proizvoda

Lososi „West Wales Coracle Caught Salmon“ so divje selivske vrste rib, ki lahko živijo v sladkih rečnih vodah in morju. Lososi se drstijo in prvih nekaj let živijo v rekah Teifi, Taf in Tywi. Vsako leto se v začetku pomladi selijo v morje, kjer se hranijo in rastejo. Po približno dveh letih se vrnejo v tri reke v Zahodnem Walesu, v katerih so se izlegle, da se drstijo. Mišični tonus je bolj razvit pri divjih kot pri gojenih lososih zaradi razdalje, ki jo preplavajo med selitvijo, in visokokakovostnih območij prehranjevanja v morju. Med prehranjevanjem v morju si ustvarjajo svoje zaloge energije.

Mišični tonus se razvije med njihovim selitvenim plavanjem in se odraža v čvrsti teksturi in mesu brez pretiranih maščobnih naslag. Te značilnosti so ohranjajo zaradi načina ribolova, ki zagotavlja, da so ribe ulovljene v svojem najboljšem obdobju, ko pridejo v rečni sistem v nizkih in bibavičnih vodah reke ter preden postanejo značilno nedejavne in se njihove zaloge v rečnem okolju zmanjšajo. Zaradi tega ima losos „West Wales Coracle Caught Salmon“ blažji izrazit zelo sladek „svež“ okus z rahlo oljnatim priokusom, ki ni premočan, in čvrsto meso z gosto teksturo.

Mreže za ribolov s čolni coracle morajo imeti velikost lukenj najmanj 10 cm, kar pomeni, da manjši lososi uhajajo skozi mrežo, kar zagotavlja trajnost tega ribolova. Pri škotskih divjih lososih mora biti velikost lukenj v mreži najmanj 9 cm in lososi, ulovljeni z ribiško palico ali vrvico, lahko lovijo manjše ribe.

5.3 Vzročna povezava med geografskim območjem in kakovostjo ali značilnostmi proizvoda (pri ZOP) oziroma določeno kakovostjo, slovesom ali drugimi značilnostmi proizvoda (pri ZGO)

Podlaga za zahtevek za ZGO temelji na lastnostih proizvoda edinstvene kakovosti, katerega posebne značilnosti so povezane z naslednjim:

— kakovostjo sladke vode, kjer se riba izleže in kamor se vrača zaradi razmnoževanja,

— selitveno razdaljo, ki jo „divja“ riba preplava v morju,

— visoko kakovostjo območij prehranjevanja v morju – ribe se prehranjujejo samo v morju in tam ustvarijo svoje zaloge energije v obliki mišičnih beljakovin,

— dejstvom, da je ribolov s čolnom coracle edinstven tradicionalni način ribolova, pri katerem se riba lovi posamično v nepoškodovanem stanju takoj, ko vstopi v rečni sistem iz morja, in preden potroši svoje zaloge energije. Ribe so ulovljene nepoškodovane, kar zagotavlja edinstveno svežino ribe in morske uši so na ribah pogosto še vedno vidne. Ribiči, ki lovijo s čolni coracle, pravijo, da ima losos značilno svež vonj po „lubenici“.

Zgoraj navedeni dejavniki prispevajo k značilnostim rib, gre namreč za nepoškodovan svež proizvod s čvrstim mesom in izredno razvitimi mišicami z velikim deležem beljakovin in olja brez odvečnih maščobnih naslag. Te značilnosti se odražajo tudi v prehranski kakovosti rib, ki se pripravljajo s kuhanjem. Imajo izrazit zelo sladek „svež“ okus z rahlo oljnatim priokusom in meso, ki je čvrsto in goste teksture.

Čeprav so včasih čolne coracle pogosto uporabljali po Walesu, so zdaj omejeni na reke Taf, Tywi in Teifi v Zahodnem Walesu. Ena od družin, ki trenutno ribarijo na reki Tywi, ribari s čolni coracle že več kot 300 let.

Ribolov s čolni coracle sega v začetek 19. stoletja. Vključuje veliko izkušenj, ki so se prenašale iz roda v rod, kot je izdelava čolnov coracle, izdelava mrež, poznavanje bibavičnih vod, primernih za ribarjenje, poznavanje reke in upoštevanje dejavnikov, kot so globina reke, plima in vetrne razmere. Pri ribolovu s čolni coracle je treba imeti izjemne spretnosti, natančno upravljati čoln in pluti ter nadzorovati položaj mreže in se obdržati na vodi. Te spretnosti poudarja tudi dejstvo, da se ribolov s čolnom coracle v glavnem odvija ponoči. Čolni coracle so tradicionalno ročno izdelani iz jesenovine in vrbovine ter imajo obliko košare. Čeprav je videz in način izdelave čolnov coracle ostal nespremenjen več stoletij, se pri njihovi izdelavi zaradi razvoja sodobnih materialov zdaj uporabljajo tudi kreton, platno in steklena vlakna.

Losos „West Wales Coracle Caught Salmon“ je proizvod priznane kakovosti, sopomenka za kulinarično dediščino in kulturo tega območja, uporabljajo pa ga mnogi vrhunski kuharski mojstri in gastronomi. V ribolovni sezoni se losos pogosto pojavlja kot sezonska jed na jedilnem listu priznanih lokalnih restavracij, po njem pa povprašujejo tako lokalni prebivalci kot turisti. Lahko je tudi dimljen in se uporablja kot sestavina v nekaterih jedeh, na primer v terinah. Te proizvode trenutno prodajajo v prestižnih trgovinah z živili v Londonu in po Združenem kraljestvu.

Losos „West Wales Coracle Caught smoked Salmon“ trenutno prodajajo na oddelku z živili v Harrodsu in tudi v veleblagovnici Fortnum and Mason v Londonu.

Simon Wright, kulinarični kritik vodnika Good Food Guide, je zapisal:

„Na tem območju Walesa je veliko izvrstnih jedi, toda brez dvoma lahko rečem, da losos ‚West Wales Coracle Caught Salmon‘ s svojim svežim in vrhunskim mišičnim tonusom ter čvrstim mesom nedvomno izstopa kot edinstvena jed in na več načinov opredeljuje kulinarično kulturo regije. Ne gre le za neprimerljiv okus, temveč vso zgodbo, tradicijo in zgodovino, ki ga spremljajo.“

Kuhan ali dimljen losos „West Wales Coracle Caught Salmon“ je bogatega okusa, ima gosto in čvrsto teksturo, je temno rožnato rdeče barve in ima nizko vsebnost maščob. Kljub temu se lahko barva rib nekoliko razlikuje, saj je odvisna od njihovega divjega izvora.

Sklic na objavo specifikacije

(člen 5(7) Uredbe (ES) št. 510/2006)

https://www.gov.uk/government/publications/protected-food-name-west-wales-coracle-caught-salmon-pgi

(1) UL L 343, 14.12.2012, str. 1.

(*) Nadomeščena z Uredbo (EU) št. 1151/2012 Evropskega parlamenta in Sveta z dne 21. novembra 2012 o shemah kakovosti kmetijskih proizvodov in živil.